Génesis 37
1Jacobojj Canaán oraken jacañataquiw kheparjjäna, cawqhantejj mä juc'a tiempo awquipajj jaccäna, ucqharu. 2Acaw Jacobon familiapan sarnakäwipajja.
Joseampi jilanacapampi
Cunapachatejj Joseajj tunca sojjtan maranëjjän ucqhajj, jilanacapampi chicaw ovejanac awatirïna, Bilha, uqhamarac Zilpa sisqui uca awquipan uñt'atanacapan yokanacapamp chica. Joseasti awquiparojj avisapunirïnwa cuna jan walinactejj jilanacapajj lurapjjerïcän ucanacjja.
3Israelasti Josearuw wali munasïnjja maynïri wawanacapat sipansa, jupajj cunapachatejj chuymanëjjan ucqha Josean nacitap laycu. Ucatwa Joseataquejj mä suma isi lurarapïnjja. 4Jilanacapasti awquipan Josearu sinti munatapatsti uñisipjjänwa, janiraquiw Josearojj aruntapjjerïcänsa.
5Joseajj mä cutejj mä samca samcasitayna, ucsti jilanacaparuw avist'äna, ucatsti jilanacapajj juc'ampwa uñisrantapjjäna, 6samcapatjja aqham satapata:
—Ist'apjjeta, cuntejj samcascta ucwa avist'apjjäma. 7Samcansti take jiwasanacaw pampancascayätan trigo markanacasa; acatjamat mayacwa nayan trigo markajjajj chekaqui saythapi, ucatsti jumanacan trigo markanacamajj saythapiraquiwa, nayan trigo markajjarcamaquiw muyuntasin alt'asipjje —sasa.
8Jilanacapasti ucjjarojj sapjjaraquïnwa:
—¿Jumajj nanacan reyejjäsmati, ucatti nanacarusti apnakapjjetäta? —sasa.
Ucatsti juc'ampiw uñisipjjäna, samcasitapatjja, uqhamarac cunjämtï cuentcatayna ucatsa.
9Uca khepatsti Joseajj yakha samcampi samcasjjaraquiquïnwa, jilanacaparusti cuentt'araquïnwa:
—Yakha samca samcasiraquictwa. Ucansti nayajj uñjtwa intimpi, phajjsimpi, tunca mayani warawaranacampisti nayaruw alt'asipjjetu —sasa.
10Cunapachatejj Joseajj aca samca awquiparu, jilanacapampiru avist'än ucapachasti Josearojj aqham sasaw awquipajj roncatatäna:
—¿Cun sañsa uca samcasitamampejj munta? ¿Taycamasa, jilanacamasa, nayasa jumaruti alcatapjjäma? —sasa.
11Jilanacapasti walipuniw envidiasipjjäna, ucampis awquipajj uca samcat wali lup'iscaraquïna.
Joseajj jilanacapan aljantataw uñjasi
12Mä urusti Josean jilanacapajj Siquem tokeruw awquipan ovejanacap anaquisipcäna. 13Ucatwa Israelajj Josearojj saraquïna:
—Jilanacamajj Siquem token ovejanac awatisipqui. Sart'asman uñjt'iri —sasa.
—Waliquiwa, cun janejj sart'äjja —sasaw Joseajj saraquïna.
14—Uqhamajj saram, ucatsti uñjt'anim cunjämäsquis jilanacamajja, uqhamarac ovejanacasa ucanaca, ucatsti janc'aqui nayar yatiyiri cuttanim —sasaw awquipajj saraquïna.
Israelasti Josearojj Hebrón valletwa qhitatayna, Joseasti Siquem chekaru purisinsti, 15uca pampanwa chhakjjäna. Ucat mä jakew jicjjatasin jisct'äna:
—¿Cuns thakta? —sasa.
16—Jilanacajj thakta. Avist'ita, ¿cawqhansa awatisipqui? —sasaw Joseajj saraquïna.
17—Acat sarjjapjjewa, ‘Dotán tokeruw anaquipjjä’ sasaw sasipcäna —sasaw jakejj saraquïna.
Ucatsti Joseajj Dotán tokeru jilanacapar thakheriw saräna, ucanwa jicjjatjjaraquïna. 18Jupanacasti jayat jutquirwa Josearojj uñjapjjäna, ucatsti janïra jac'achasinquipanwa jiwayañ amtapjjäna. 19Jupanaccamasti sasipjjaraquïnwa:
—¡Uñtapjjam qhayajj uca samcasirejj jutasqui! 20Jutapjjam, jiwayapjjañäni, ucatsti mä p'iyaru liwintapjjañäni, ucat mä montenquir animalaw mank'antascpacha —sasaw sapjjañäni. —¡Uñjaraquiñäniw cunas samcanacapampejj pasani uca! —sasaw jilanacapajj parlarasipjjäna.
21Cunapachatejj Rubenajj ucanac ist'än ucqhasti Josearojj khespiyañ munäna, jilanacaparusti:
—Janicucha jiwaycañäniti —sasaw saraquïna. 22Jan wila wartapjjamti, aca wasaran phuch'ur jakontapjjam, ucampis jan juparojj cunsa lurapjjamti —sasa.
Rubenasti ucjja sänwa Josear khespiyañ munasina, ucatsti awquipan ucar cuttjjañapwa munäna, 23ucampisa, cunapachatejj Joseajj jilanacapan ucar purinïna ucqhasti jupanacajj uca suma isipwa lluch'supjjäna, 24catuntasinsti mä uma phuch'uruw jakontapjjäna, uca p'iyasti wañänwa. 25Ucjjarusti mank'asiñataquiw kont'asipjjaraquïna.
Uqhamäquipanwa uñjapjjän mä viajero jakenac jutasquiri, ucanacasti ismaelitanacänwa, Galaad toketwa jutasipcaraquïna, camellonacatsti suma k'apquir perfumenaca, bálsamo, mirra ucanaca Egiptor apasipcaraquïna. 26Ucatwa Judá jilapajj mayni jilanacaparojj saraquïna:
—¿Cuns jicjjatañäni jilasa jiwayasajja, ucat jiwatap imt'asajja? 27Walïspaw qhaya ismaelit jakenacaru aljañasajja, jiwayañat sipansa, cunäpasa, jupajj jiwasan jilasächejjaya —sasa.
Jilanacapasti “Waliquiw” sapjjaraquïnwa. 28Madianita, alaquipa jakenacajj uca cheka pasquipansti, jilanacapajj uca phuch'ut Josearojj irpsunipjjäna, uca ismaelita jakenacaruw pä tunca kollkeru alj-jjapjjäna. Uqhamwa Josearojj Egipto marcar irpasjjapjjäna.
29Rubenajj phuch'ur cuttanjjän ucqhasti janiw Josearojj ucan jicjjatcjjänti, ucat isipa ch'iyanokasïna llaquisitap uñacht'ayañataqui. 30Jilanacapan ucar cuttasinsti sänwa:
—¡Janiraquis Joseajj ucancjjetejjä! ¿Cunarac lurä jichhasti? —sasa.
31Jupanacasti Josean isip catusinjja, mä cabrito jiwayasin uca wilaruw chillsupjjäna, 32ucat awquipan ucaruw apayapjjäna aqham sasa: “Aca iswa jicjjatapjjta. Uñt'asim wawamanquit janicha” sasa.
33Jacobosti uñt'asinjja sänwa: “¡Acajj wawajjan isiparaquisä!. Cuna monte animalay wawajjarojj jisc'a jisc'a wicanokasin mank'antchi” sasaw säna. 34Ucatsti Jacobojj isipa ch'iyanokasisajja, lutt'asïnwa; jaya tiemporaquiw wawapatjja jachäna. 35Yokanacapasa, phuchanacapasa chuymachasipcaraquïnwa, ucampis Jacobojj janiw chuymt'cänti, jan ucasti wawapatjja wal jachäna, saraquïnwa: “Nayasti wawajjatjja lutusïwa, jiwatanac taypin jupampi jiquiscä ucacama” sasa.
36Egiptor purisinsti, madianita jakenacajj Josearojj Potifar sat oficialaruw alj-jjapjjäna, jupasti Egiptonquir faraón reyin guardiapan capitanapänwa.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn